En user session – eller på dansk “et besøg” – er et udtryk for et enkelt besøg på dit website. En enkelt user session.
Beskrivelse: En session starter når en ny bruger ankommer til websitet og ser den første side. Det er der bred enighed om. Men der er desværre ingen standard for, hvornår en session slutter.
Det normale er, at en session noteres som afsluttet, når der er gået mere end 30 minutter efter den sidste sidevisning. En besøgende der er 31 minutter om at læse hver side, før han klikker sig videre, vil således tælle som en ny bruger – en ny user session – for hver side, men det er vist også en lidt usædvanlig situation. Normalt vil en pause på 30 minutter betyde at brugeren har forladt websitet, så rent statistisk er det fornuftigt at benytte dette tal.
En user session skal ikke forveksles med en unik bruger, som er noget helt andet. Hvis en bruger besøger dit website hver anden dag hele måneden, vil det udløse 15 bruger sessions – men (alt efter opgørelsesmetode) kun tælle som én unik bruger.